དེ་ནས་ཡང་གཏམ་རྒྱུད་གསེར་ཐང་དུ།ཆག་ལོས་རྡོ་རྗེ་ཕག་མོ་ཕྱི་རོལ་པའི་ལྷ་ཁང་དུ་མཐོང་གསུངས་པ་དེ་ཡིན་ནམ་སྙམ།ཞེས་དང་།ཆག་ལོས་རྟ་མགྲིན་མུ་སྟེགས་ཀྱི་ལྷའི་ཁྲོད་དུ་གཟིགས་གསུངས་པ་ཡང་དེ་ལ་ནོར་རམ་སྙམ།ཞེས་བྱུང་ཞིང་།འདི་གཉིས་ཀྱང་ཆག་ལོའི་ལམ་ཡིག་ན་མི་འདུགཡིན་ཡང་ཅུང་ཟད་ཆ་འདྲ་བ་ཞིག་ནི་འདུག་སྟེ།ཆག་ལོའི་ལམ་ཡིག་ཏུ།རྡོ་རྗེ་གདན་ནས་ལྷོ་ཕྱོགས་སུ་ཟླ་བ་གཅིག་ཕྱིན་པའི་ས་ན་མུ་སྟེགས་ཀྱི་ལྷ་སོ་བ་ནཱ་ཐ་ཟླ་བ་མགོན་པོ་ཡོད་ས་ཞེས་པ་དེར་སློབ་དཔོན་བིརཝཔ་ལ་མུ་སྟེགས་ཀུན་ན་རེ་ངེད་ཀྱི་ལྷ་ལ་ཕྱག་ཚོལ་ཅིག་ཟེར་བ་ལ་ཕྱག་འཚལ་བས་ཆོག་ཁྱེད་མི་དགའོ་གསུང་བས་མི་དགའ་བ་མི་འོང་ཟེར།འོན་ཀྱང་རྒྱལ་པོ་དཔང་པོར་འཇུག་དགོས་གསུང་ནས་དཔང་པོར་བཅུག་ནས་ལྷ་ཆེན་པོ་དེ་ལ་མདུན་ཕྱག་ཅིག་བཙལ་བས་ཚལ་པ་གཉིས་སུ་གས་སོ།ཡག་བཞོགས་ནས་བཙལ་ནས་ཚལ་བ་བཞིར་གས་སོ།།དེར་ཁོང་ན་རེ་ཕྱག་མ་འཚལ་ཟེར་ཀྱང་ལྷ་གཅིག་ལ་ཕྱག་འཚལ་བས་ལྷ་དེ་འདར་སིག་སིག་འདུག་ཀྱང་གས་སུ་མ་བཏུབ་ནས་གཟིགས་པས་དེའི་སྤྱི་བོ་ན་ནང་པའི་ལྷ་སྣང་བ་མཐའ་ཡས་ཅིག་འདུག་ནས་དེ་གསལ་ཏེ་ཕྱག་འཚལ་བས་ཚལ་བར་ཞགས།ཞེས་འབྱུང་བ་དེ་ཡིན་ནོ།འོན་ཀྱང་ཁོང་གིས་དྲངས་པ་དེ་ཆག་ལོའི་གསུང་གཞན་ཞིག་ཏུ་འདུག་ན་ནི་ཀླན་ཀ་ཅུང་ཟད་ཀྱང་འཚོལ་དགོས་དོན་མེད།